РЕГЛАМЕНТ (ЕС) № 33/2010 НА КОМИСИЯТА
от 12 януари 2010 година
за изменение на приложение I към Регламент (ЕИО) № 2658/87 на Съвета относно тарифната и статистическа номенклатура и Общата митническа тарифа
ЕВРОПЕЙСКАТА КОМИСИЯ,
като взе предвид Договора за функционирането на Европейския съюз,
като взе предвид Регламент (ЕИО) № 2658/87 на Съвета от 23 юли 1987 г. относно тарифната и статистическа номенклатура и Общата митническа тарифа (1), и по-специално член 9, параграф 1, буква а) от него,
като има предвид, че:
(1)
За целите на класирането на обувки с горна част, състояща се от два или повече материала, в изпълнение на забележка 4, буква а) заедно с допълнителна забележка 1 към глава 64 от Комбинираната номенклатура, приложена към Регламент (ЕИО) № 2658/87, следва да бъде пояснено второто изречение от допълнителна забележка 1 към глава 64, като се посочи как да бъде проверено дали дадени материали имат характера на горна част.
(2)
В своето решение по дело C-165/07, Skatteministeriet срещу Ecco Sko A/S (2), Съдът на Европейския съюз представи „тест за ходене“ за целите на посочената проверка. С помощта на теста се проверява дали материалите, от които е съставена горната част, поддържат в достатъчна степен ходилото, така че потребителят на обувката да може да ходи.
(3)
Следователно е необходимо в допълнителна забележка 1 към глава 64 да се уточни, че за да имат характера на горна част, материалите трябва да поддържат в достатъчна степен ходилото, така че потребителят на обувката да може да ходи.
(4)
В своето решение Съдът не пояснява дали „тестът за ходене“ трябва да се извърши със или без поставени каишки. Съдът оставя на националната препращаща юрисдикция да направи необходимите констатации. Фактът, че от начина на отстраняване на кожата зависи дали каишките да бъдат поставени или не, може да доведе до различни тълкувания на решението.
(5)
За да бъде постигнато еднакво тълкуване по отношение на системите за пристягане, в допълнителна забележка 1 към глава 64 е необходимо да бъде уточнено, че системите за пристягане трябва да бъдат използвани по време на теста. В противен случай при обувки, за използването на които е необходима система за пристягане, например връзки, тестът за ходене би бил неуспешен с какъвто и да материал, тъй като потребителят не би могъл да ходи без системата за пристягане.
(6)
Ето защо Регламент (ЕИО) № 2658/87 следва да бъде съответно изменен.
(7)
Мерките, предвидени в настоящия регламент, са в съответствие със становището на Комитета по Митническия кодекс,
ПРИЕ НАСТОЯЩИЯ РЕГЛАМЕНТ:
Член 1
В допълнителна забележка 1 към глава 64 от Комбинираната номенклатура, приложена към Регламент (ЕИО) № 2658/87, второто изречение от параграф 1 се заменя със следното:
„При отстраняване на подсилванията видимият материал трябва да има характера на горна част на обувката, а не на хастар, която да осигурява, с помощта на автентичната система за пристягане, достатъчна стабилност на ходилото, позволяваща на потребителя да ходи с обувката.“
Член 2
Настоящият регламент влиза в сила на двадесетия ден след публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 12 януари 2010 година.